ଖାଓ ଫିଂଗ୍ କାନ୍ ବା କୋ ଖାଓ ଫିଂଗ୍ କାନ୍  ଇଂରାଜୀରେ , ଥାଇ ଭାଷାରେ     ବା       ଦ୍ୱୀପ ଥାଇଲାଣ୍ଡର ଫୁକେତରୁ ଉତ୍ତର-ପୂର୍ବକୁ ଥିବା ଫାଂଗ୍ ଙ୍ଗା ଉପସାଗରରେ ଅବସ୍ଥିତ । ଖାଓ ଫିଂଗ୍ କାନ୍‍ ତଟରୁ ପ୍ରାୟ ୪୦ ମିଟର ଦୂରରେ ସମୁଦ୍ର ମଧ୍ୟରେ ୨୦ ମିଟର ଉଚ୍ଚ ଏକ ପ୍ରସ୍ତର ସ୍ତମ୍ଭ ପରି ଦ୍ୱୀପ ରହିଛି ଯାହାକୁ କୋ ଟାପୁ  ଥାଇ ଭାଷାରେ   କୁହାଯାଏ । ଏହି ଦ୍ୱୀପଗୁଡ଼ିକର ଶିଳା ମୁଖ୍ୟତଃ ଚୂନ ପଥରରେ ଗଢ଼ା । ଏହି ଦ୍ୱୀପ ଆଓ ଫାଂଗ୍ ଙ୍ଗା ଜାତୀୟ ଉଦ୍ୟାନର ଅଂଶ । ୧୯୭୪ ମସିହାରେ ନିର୍ମିତ ଜେମ୍ସ ବଣ୍ଡ ଚଳଚ୍ଚିତ୍ର ଦ ମ୍ୟାନ୍ ୱିଥ୍ ଦ ଗୋଲ୍ଡେନ୍ ଗନ୍‍ର କିଛି ଅଂଶ ଏହି ଦ୍ୱୀପରେ ନିର୍ମାଣ କରାଯାଇଥିଲା । ତା  ପରଠାରୁ ଖାଓ ଫିଂଗ୍ କାନ୍ ଓ କୋ ଟାପୁକୁ ଲୋକମାନେ ଜେମ୍ସ ବଣ୍ଡ ଦ୍ୱୀପ   ନାମରେ ଡାକିବା ଆରମ୍ଭ କଲେ । ନାମକରଣ ଥାଇ ଭାଷାରେ ଖାଓ ଫିଂଗ୍ କାନ୍‍ର ଅର୍ଥ ହେଲା  "ପରସ୍ପରକୁ ଆଉଜି ରହିଥିବା ପାହାଡ଼"  । ଏହି ଦ୍ୱୀପଗୁଡ଼ିକ ପରସ୍ପର ସହିତ ଏପରି ସଂଲଗ୍ନ ରହିଥିବାରୁ ଏପରି ନାମକରଣ କରାଯାଇଥିବା ସମ୍ଭବପର ।  ଖାଓ ଟା ପୁ କୁ ଅନୁବାଦ କଲେ ତାହାର ଅର୍ଥ  କଙ୍କଡ଼ାର ଆଖି  ଦ୍ୱୀପ ହୋଇଥାଏ । କୋ ଟା ପୁର ଅନୁବାଦ ହେଲା ଗେଣ୍ଡା ଦ୍ୱୀପ ଏବଂ ଏହି ଦ୍ୱୀପର ଆକାର ପାଇଁ ଏପରି ନାମ ଦିଆଯାଇଥିବ । ଥାଇ ଭାଷାରେ କୋଃର ଅର୍ଥ ଦ୍ୱୀପ ଏବଂ ଖାଓର ଅର୍ଥ ପାହାଡ଼ । ହେଲେ କୋ, ଖାଓ ଏବଂ କୋ ଖାଓ ପ୍ରାୟତଃ ଦ୍ୱୀପ ଅର୍ଥରେ ବ୍ୟବହୃତ ହୋଇଥାଏ । ୧୯୭୪ ମସିହାର ଜେମ୍ସ ବଣ୍ଡ ଚଳଚ୍ଚିତ୍ର  ଦ ମ୍ୟାନ୍ ୱିଥ୍ ଦ ଗୋଲ୍ଡେନ୍ ଗନ୍ ର କିଛି ଅଂଶ ଏଠାରେ ନିର୍ମିତ ହେବା ପରେ ଖାଓ ଫିଂଗ୍ କାନ୍ ଓ ଖାଓ ଟା ପୁ ପର୍ଯ୍ୟଟକଙ୍କ ମହଲରେ  ଜେମ୍ସ ବଣ୍ଡ୍ ଆଇଲ୍ୟାଣ୍ଡ୍  ରୂପେ ପ୍ରସିଦ୍ଧି ଲାଭ କଲା ଏବଂ କେବଳ ସ୍ଥାନୀୟ ଲୋକଙ୍କ ଛଡ଼ା ଏହାକୁ ପ୍ରକୃତ ନାମରେ କେହି ଡାକନ୍ତି ନାହିଁ । ଇତିହାସ ୧୯୭୪ ପୂର୍ବରୁ ଏଠାକୁ ବହୁତ କମ୍ ଲୋକଲଯାତାୟତ କରୁଥିଲେ । ଜେମ୍ସ ବଣ୍ଡ୍ ଚଳଚ୍ଚିତ୍ରର ମୁଖ୍ୟ ଖଳନାୟକ ଚରିତ୍ର ଫ୍ରାନ୍ସିସ୍କୋ ସ୍କାରାମାଙ୍ଗାଙ୍କ ବାସସ୍ଥାନ ରୂପେ ଏହି ଦ୍ୱୀପକୁ ଦେଖାଯାଇଥିଲା । ଚଳଚ୍ଚିତ୍ର ପରେ ଦ୍ୱୀପଟି ଏକ ଲୋକପ୍ରିୟ ପର୍ଯ୍ୟଟନ ସ୍ଥଳରେ ପରିଣତ ହେଲା କିନ୍ତୁ ଅଧିକ ପର୍ଯ୍ୟଟନ ଯୋଗୁଁ ଏହି ସ୍ଥାନ ବହୁ ମାତ୍ରାରେ ପ୍ରଦୂଷିତ ହେବାରେ ଲାଗିଛି । ୧୯୮୧ ମସିହାରେ ଏହି ଦ୍ୱୀପକୁ ନୂତନ ଭାବେ ପ୍ରତିଷ୍ଠିତ ଆଓ ଫାଂଗ୍ ଙ୍ଗା ସାମୁଦ୍ରିକ ଜାତୀୟ ଉଦ୍ୟାନର ଅଂଶ ବୋଲି ଘୋଷଣା କରାଗଲା । ୧୯୯୮ ମସିହାରୁ ପର୍ଯ୍ୟଟକମାନଙ୍କ ଡଙ୍ଗା ପାଇଁ କୋ ଟା ପୁ ଦ୍ୱୀପ ନିଷିଦ୍ଧାଞ୍ଚଳ ବୋଲି ଘୋଷଣା କରାଗଲା । ଏଠାକାର ଚୂନ ପଥରର ଅବକ୍ଷୟ ଘଟି ଏହି ସ୍ତମ୍ଭ ଓ ପାର୍ଶ୍ୱବର୍ତ୍ତୀ ଅଞ୍ଚଳ ଧ୍ୱସ୍ତ ହେବାର ଆଶଙ୍କା ରହିଥିବାରୁ ଏପରି ପଦକ୍ଷେପ ନିଆଯାଇଥିଲା । ଜଳବାୟୁ ଏହି ଅଞ୍ଚଳରେ କ୍ରାନ୍ତୀୟ ମୌସୁମୀ ଜଳବାୟୁ ଅନୁଭୂତ ହୋଇଥାଏ । ଏଠାକାର ତାପମାତ୍ରା ପ୍ରାୟ ସ୍ଥିର ରହେ ଓ ଏଠାରେ ନିୟମିତ ଭାବେ ବୃଷ୍ଟିପାତ ହୋଇଥାଏ । ୧୯୬୧ ମସିହାରୁ ୧୯୯୦ ମସିହା ମଧ୍ୟରେ ସଂଗୃହୀତ ତଥ୍ୟାନୁସାରେ ଏଠାରେ ବାର୍ଷିକ ମଇରୁ ନେଇ ଅକ୍ଟୋବର ମାସ ପର୍ଯ୍ୟନ୍ତ ହାରାହାରି ୧୮୯ ଦିନରେ ୩୫୬୦ ମିଲିମିଟର ପର୍ଯ୍ୟନ୍ତ ବର୍ଷା ହୁଏ । ହାରାହାରି ତାପମାତ୍ରା ୨୩  ସେଲସିୟସ୍‍ରୁ ୩୨  ସେଲସିୟସ୍ ମଧ୍ୟରେ ରହିଥାଏ ଓ ଆପେକ୍ଷିକ ଆର୍ଦ୍ରତା ପ୍ରାୟ ୮୩% । ଭୂଗୋଳ ଖାଓ ଫିଂଗ୍ କାନ୍ ଦୁଇଟି ଅରଣ୍ୟାବୃତ ଢାଲୁ ପାହାଡ଼ ପରି ଦ୍ୱୀପକୁନେଇ ଖାଓ ଫିଂଗ୍ କାନ୍ ଗଠିତ । ଫାଂଗ୍ ଙ୍ଗା ଉପସାଗରର ଉତ୍ତର-ପଶ୍ଚିମ ପଟକୁ ମୁଖ୍ୟ ସ୍ଥଳଭାଗରୁ ପ୍ରାୟ ୬ କିଲୋମିଟର ଦୂରରେ ଏହି ଦ୍ୱୀପ ଅବସ୍ଥିତ । ଦ୍ୱୀପର ପଶ୍ଚିମ ପାର୍ଶ୍ୱର ବ୍ୟାସ ପ୍ରାୟ ୧୩୦ ମିଟର । ପୂର୍ବ ପଟର ଦୈର୍ଘ୍ୟ ୨୪୦ ମିଟର ଓ ପ୍ରସ୍ଥ ପ୍ରାୟ ୧୪୦ ମିଟର । ଉତ୍ତର ପଟକୁ ଦ୍ୱୀପଟି ଅପ୍ରଶସ୍ତ ଭାବରେ ଲମ୍ବିଛି । ଦ୍ୱୀପର ଦକ୍ଷିଣ-ପଶ୍ଚିମରେ କେତୋଟି ଗୁମ୍ଫା ଓ ବାଲୁକାପୂର୍ଣ୍ଣ ବେଳାଭୂମି ରହିଛି । ଏହି ଦ୍ୱୀପରେ ପର୍ଯ୍ୟଟକଙ୍କ ଟିକସ ପଇଠ କରିବା ପାଇଁ ଏକ କାର୍ଯ୍ୟାଳୟ, ସାମୁଦ୍ରିକ ଜୀବଙ୍କ ଅବଶେଷରେ ନିର୍ମିତ କଳା ଓ ଘରସଜା ପଦାର୍ଥର ଦୋକାନ ରହିଛି । ୨ରୁ ୩ ମିଟର ଉଚ୍ଚ ଜୁଆର ଯୋଗୁଁ ଗୁମ୍ଫା ଓ ବେଳାଭୂମି ଅଧିକାଂଶରେ ଜଳ ପ୍ଳାବିତ ରହିଥାଏ । କେବଳ ନିମ୍ନ ଜୁଆର ସମୟରେ ଏଗୁଡ଼ିକ ଦେଖିହେବ । ଦ୍ୱୀପର ଥାଇ ନାମ ଖାଓ ଫିଂଗ୍ କାନ୍ ଏହି ଦ୍ୱୀପର ଚୂନ ପଥର ପାହାଡ଼ର ଢଳି ରହିଥିବା ଆକାରରୁ ଉଦ୍ଧୃତ । ଦ୍ୱୀପ ନିକଟସ୍ଥ ସମୁଦ୍ରର ପାଣି ଗାଢ଼ କିମ୍ବା ଫିକା ସବୁଜ ରଙ୍ଗର । ଉପସାଗରର ନିମ୍ନାଂଶରେ ଉତ୍ତର ପଟର ନଦୀମାନେ ନିଷ୍କାସନ କରିଥିବା ମାଟି ଜମି ରହିଛି । ଖାଓ ଟା ପୁ ଖାଓ ଟା ପୁ ୨୦ ମିଟର ଉଚ୍ଚ ଏକ ଚୂନ ପଥର ସ୍ତମ୍ଭ । ଜଳ ସ୍ତରରେ ପଥର ସ୍ତମ୍ଭର ବ୍ୟାସ ପ୍ରାୟ ୪ ମିଟର ହୋଇଥିବା ବେଳେ ଏହା କ୍ରମଶଃ ବଢ଼ି ଉପରେ ଏହାର ବ୍ୟାସ ପ୍ରାୟ ୮ ମିଟର । ଖାଓ ଫିଂଗ୍ କାନ୍‍ର ଉତ୍ତର ପଟରୁ ପଶ୍ଚିମ ଦିଗକୁ ସମୁଦ୍ର ମଝିରେ ପ୍ରାୟ ୪୦ ମିଟର ଦୂରରେ ଏହି ପଥର ସ୍ତମ୍ଭ ଦ୍ୱୀପ ରହିଛି । ଖାଓ ଟା ପୁ ବିଷୟରେ ସ୍ଥାନୀୟ ଲୋକକଥା ବା କିମ୍ବଦନ୍ତୀ ମଧ୍ୟ ରହିଛି । ଏହି କଥାନୁସାରେ ଏଠାରେ ଏକ ମତ୍ସ୍ୟଜୀବୀ ରହୁଥିଲା ଯେ ପ୍ରତିଦିନ ସମୁଦ୍ରରୁ ମାଛ ମାରି ଜୀବିକା ନିର୍ବାହ କରୁଥିଲା । ଥରେ ବହୁ ଚେଷ୍ଟା ସତ୍ତ୍ୱେ ସେ କୌଣସି ମାଛ ଧରି ପାରିଲା ନାହିଁ ଓ ଶେଷରେ ତା  ଜାଲରେ କେବଳ କଣ୍ଟାଟିଏ ଲାଗିଲା । ଯେତେ ଥର ସେ କଣ୍ଟାଟିକୁ ପାଣି ଭିତରକୁ ଫିଙ୍ଗି ପୁଣି ଜାଲ ପକାଇଲା ସବୁବେଳେ ପୁଣି ସେହି କଣ୍ଟା ତା  ଜାଲରେ ଲାଗିଲା । ଶେଷରେ କ୍ରୋଧିତ ହୋଇ ସେ କଣ୍ଟାଟିକୁ ଦୁଇ ଫାଳ କରି ସମୁଦ୍ରରେ ଫିଙ୍ଗିଦେଲା ଓ ସେହି କଣ୍ଟାରୁ ଖଣ୍ଡିଏ ଖାଓ ଟା ପୁରେ ପରିଣତ ହେଲା । ବୈଜ୍ଞାନିକ ମତାନୁସାରେ ଖାଓ ଟା ପୁ ପର୍ମିଆନ୍ ସମୟର ଏକ ପ୍ରବାଳ ଦ୍ୱୀପ । ଟେକ୍ଟୋନିକ୍ ପ୍ଲେଟ୍‍ର ଚଳନ ଘଟି ଭଗ୍ନ ଓ ବିଖଣ୍ଡିତ ଦ୍ୱୀପମାନ ସୃଷ୍ଟି ହୋଇଛି । ବାୟୁ, ଜଳ ତରଙ୍ଗ ଯୋଗୁଁ କ୍ରମଶଃ ପଥରଗୁଡ଼ିକର ଅବକ୍ଷୟ ଘଟି ବର୍ତ୍ତମାନର ଅବସ୍ଥା ସୃଷ୍ଟି ହୋଇଛି । ଜୁଆର ଯୋଗୁଁ ଘଟିଥିବା ଅବକ୍ଷୟ ଖାଓ ଟା ପୁ ତଳେ ସ୍ପଷ୍ଟ ରୂପେ ଦେଖିହେବ । ଜେମ୍ସ ବଣ୍ଡ ଚଳଚ୍ଚିତ୍ର ଦ ମ୍ୟାନ୍ ୱିଥ୍ ଦ ଗୋଲ୍ଡେନ୍ ଗନ୍‍ର କଥା ଅନୁସାରେ ଖଳନାୟକ ଚରିତ୍ର ଫ୍ରାନ୍ସିସ୍କୋ ସ୍କାରାମାଙ୍ଗା ଏକ ଛତୁ ଆକାରର ପଥର  (ଖାଓ ଟା ପୁ) ଉପରେ ଦୁଇଟି ବୃହତ ସୌର ପ୍ୟାନେଲ୍ ନିର୍ମାଣ କରିଥିଲେ ଯାହା ନିରବଚ୍ଛିନ୍ନ ଭାବେ ସୌର ଶକ୍ତି ଗ୍ରହଣ କରୁଥିଲା  । ଖାଓ ଟା ପୁ ଦ୍ୱୀପଟି ଆଉ ଏକ ଜେମ୍ସ ବଣ୍ଡ୍ ଚଳଚ୍ଚିତ୍ର ଟୁମୋରୋ ନେଭର୍ ଡାଇସ୍‍ରେ ମଧ୍ୟ ଦେଖିବାକୁ ମିଳେ । ଏତତ୍ ବ୍ୟତୀତ ଇଟାଲୀୟ ଚଳଚ୍ଚିତ୍ର କ୍ୱୋ ଭାଡୋର ଏକ ଅଂଶ ମଧ୍ୟ ଏହି ଦ୍ୱୀପରେ ନିର୍ମିତ ହୋଇଥିଲା ।